"După opinia pe care eu mi-am putut-o forma în legătură cu toate legile şi regulamentele consultate, această instalare este în afara legii. Nu are acoperire legală. (...) Eu am făcut astăzi în CSAT propunerea eliberării din funcţie, revocării din funcţie a domnului Opriş. Deciziile CSAT se iau prin consens, deci cu toate voturile, toţi membrii CSAT au votat această propunere. Domnul consilier prezidenţial al domnului Băsescu, Iulian Fota, care altfel e în concediu, s-a prezentat la această şedinţă şi s-a opus. În felul acesta, nu am putut lua încă o decizie. O să cercetăm mai departe problema şi o să vedem totuşi ce este de făcut", a spus Antonescu, joi, într-o emisiune la Antena 3.

Antonescu a fost întrebat despre punctul de vedere al Comisiei de apărare a Senatului, potrivit căruia instalarea şi funcţionarea liniei speciale la sediul de campanie al preşedintelui suspendat Traian Băsescu se situează în afara prevederilor şi normelor legale.

Preşedintele interimar a precizat că a adus la cunoştinţa CSAT această poziţie a comisiei.

"Domnul Opriş invocă o legislaţie în care, peste tot, că vorbim de Constituţie, că vorbim de legea de organizare a STS, că vorbim de orice alte legi, peste tot se face referire la instituţia preşedintelui. Instituţia preşedintelui suspendat nu există. Nu există în acelaşi timp doi preşedinţi în România. Sigur, din punct de vedere politic, comunicaţional, noi folosim termenul de preşedintele suspendat şi, până când Traian Băsescu nu va primi un verdict din partea electoratului, domnia sa poate să se mai considere cumva preşedinte, dar doar politic; instituţional, prerogativele sale în acest moment sunt exercitate de preşedintele interimar", a adăugat Antonescu.

El a mai spus că, din punctul său de vedere, Traian Băsescu "poate avea toate telefoanele din lume", dar pe el îl interesează să fie respectate prevederile legale.

"Asta i-am spus şi domnului general Opriş, asta am spus şi public. Nu am niciun fel de problemă, dacă lucrurile ar ţine de un gentlemen agreement, de o înţelegere civilizată, nu aş avea absolut nimic împotrivă (...). Suntem, însă, în faţa unei probleme care a căpătat o amploare publică şi căreia trebuie să-i dăm un răspuns. Fie această instalare a unor echipamente speciale, la o persoană care nu mai este, pe această durată cel puţin, preşedintele în exerciţiu al României şi într-o clădire privată, un sediu de campanie, are undeva o acoperire legală, clară, explicită şi atunci e în ordine, aş fi bucuros, închidem acest subiect. Dacă, însă, nu avem o astfel de prevedere legală, atunci trebuie să găsim o altă soluţie", a mai spus Antonescu.

Crin Antonescu a fost întrebat dacă, în opinia sa, în situaţia în care preşedintele Traian Băsescu va fi demis la referendum, Marcel Opriş rămâne sau nu în funcţie.

"În opinia mea, dacă domnul Băsescu va fi demis la referndum, mulţi vor pleca", a răspuns Antonescu.

Solicitat să precizeze dacă se referă inclusiv la şefii de servicii, Antonescu a spus: "Acolo unde va fi cazul, da".

"Dar asta în funcţie de activitatea serviciilor respective şi nu pentru că oamenii respectivi au lucrat sub preşedintele Băsescu sau sub alţi preşedinţi", a adăugat el.

Preşedintele Comisiei de apărare din Senat, Cristian David, a declarat, joi, după audierea şefului STS, Marcel Opriş, că membrii comisiei au ajuns la concluzia că instalarea şi funcţionarea liniei speciale la sediul de campanie al lui Băsescu se situează în afara prevederilor şi normelor legale.